mteb/NusaParagraphTopicClassification huggingface dataset:
Kabhutohan cairan tiap oreng riyah biasanah en-laen. A ghentong moso berre'en bheden ben benya'en kalakoan se elakonih delem saareh. Ning oreng rajhe, kabhutohan aing pote bedeh ning angka 8 gelllas bhen areh. Ariyah padeh moso 230 ml otabeh total 2 liter bhen areh. Selaen dheri nginoman, oreng bisah kiyah olle asupan cairan dheri kakanan. Asupan cairan dheri kakanan riyah biasanah 20% persen dheri kabhutoan arean. Cairan dheri kakanan biasanah deteng dheri we'-buween, sayor engak sayor sop otabeh buwe semangkah se andik 90% kandungan aing.Maken cokop kabhutoan cairan oreng, semaken bhegus polanah oreng jeriyah bisah majheu dheri dehidrasi se madheteng benyak penyaket.
Arapah kita kodhu nonton film se legal? Polanah kalangsungan indutri film indonesia sala satiiongah bede ning peran penonton. Cara oreng ghepeng apresiasi pekerja film riyah bik nonton film se legal. Biasanah ning situs-situs legal riyah andik sistem akeamananan se la bhegus. Apapole mon e maksod riyah keamanan data dhibik. Mon nengghu se ilegal, benyak potensi laptop otabeh hp seeanghuy riyah bisa kenning hacker. Ning kennengan film legal riyah biasanah ghun nyediaaghi ning situs film se andik kualitas HD bhegus. Bede kiyah aplikasi se aghebey moso rating film. Dhedih kita bisah mele nyongok film se andik rating berempah. Rating riyah maghempang dhek se nengguh apah film riyah bhegus apa engjek.
Paleng bennyak ben rammeh perusahaan riyah bedeh neng Jakarta. Margenah ibu kotta negereh tentonah Jakarta riyah ebbelk ben perusahaan ben bennyak oreng se alakoh neng kassah. Tak jarang mangkanah neng jakarta riyah macet apapole mon bektonah oreng mangkat alakoh ben oreng mole deri kantor. Padahal neng Jakarta riyah wes bennyak tol se ebangun gebey ngorangeh kemacetan tapeh macet riyah pagghun beih. Setiyah neng daerah Jabodetabek bedeh KRL (Kereta Rel Listrik) se oreng alakoh bennyak numpak riyah gebey mangkat alakoh. Oreng se alakoh neng kotta rajeh kaden Jakarta riyah biasanah mangkat deri lagguh pokol lemak teros mole pokol lemak sore, ariyah gilok mon beddeh lembur kantor molenah bisa sajjhen malem.
Sekilas, ngedkai ghunong lakar dheddhih aktivitas se ngebey cek lessonah ben korang amanfaat. Mon ghik bedeh oreng se mekker deiyyeh, berarti hedeh wejib merrik paham beberempah alasan arapah ajiah kodhu nyoba ngedaki ghunong setiah kiah. Polanah ngedaki ghunong jiah bisa ngebey pekkeran lebbi fokus. jalur ngedaki ghunong se terjhel bik dhek teddhek eng se bisa bein ghempang longsor otabeh medan se lecen polanah mareh keojenan dheres mesteh maksha hedeh ngelebetinnah bik fokus se pol. Medan medan kadik jiah kiah lok kerah merrik hedeh kesempaten gehbey ngalihaghi fokus polanah bahaya se bedeh e budinah. Ajiah se bisa ngebey hedeh ngelatih fokus dek sesuatu, kanak!
Kabiasaan oreng dhisah melanah sadhajana e paparaghin kalabhan oreng se alakoh dhalem ban neng loar ruangan neka laen. Pan saponapan hal se maghabay neka laen ghi sala settongah jareya mekkeren oreng se alaoh neng kantor kalabhan oreng se gaduwan usaha jyah bennya'an oreng se alakoh neng kantor. Melanah manabi oreng se alakoh neng kantor penghaselannah pagghun tor pancet se neka sasoai aghin sareng abit kalakoan, jenjang pendidighenneh ban salaen epon. Manabi oreng dhagang ghi laen pole, kalabhan reng dhagang neka senomer settong jareya menteng aghin kaontongan se bhakal e kaolle sareng se ajhuel ban la ampon termasok bitongan se bendher.
Manabi lamba' jhaman kulah asekolah jareah lakaran dhujen awel juwel kan neng roma. Ajuelen jhajan rentengan jaruah bann ngaselaghin sarah manabi ajuel neka. Sebab kulah rassannah jareah lakaran duh cek sennengah manabi awel juwel jeh. Kalabhan dhari paneka bhakto kulah ajuelen se anyaman bal balan coklat se dhari gaben ruah kanak lajuh e pemassak ban bannyak se senneng tarotamannah neka nak kanak kennek. Akherrah neka kan kulah cek sennengah sarah manabi awel juwel jareya, daddhi bannyak reng melleh ban akherrah lares. Ngebey epon cokop ghampang, bahanna keng sekuet gaben, susu coklat sareng meses bisaos. Aneka la paste neng sennengah nak kanak sarah sebab manes rassannah.
Kipas angin le e temmoen bennyak taon lambek ben le e angghuy bik beberempah neghereh e dhunyah akadik bhengsa Mesir, Yunani, Roma, ben Cenah.. Teppak masa jiah kipas angin andik bennyak macem ben fungsi. Kipas angin pertama e temmoen sekitar 4000 taon lambek neng sittong makam raja Mesir se nyamanah Raja Tutankhamen se e gali neng taon 1922. Fungsi deri kipas angin se e temmoen neng Mesir teppak jiah ghebey alat upcara aghemah, tebhenah sittong kipas angin jiah bhereng se sakral nilaiyeh. Kipas angin kiah lambang kekuatan raja. Bedeh 2 bigghik kipas angin se e temmoen neng makam raja. Sala sittongah ghuk tegghuk eng e lapisin bik emas ben e ghebey deri bulunah burung onta.
Kadhineka manabi terro onengah anapah dhapor ebhu kaula bhan areh rapi ban jarang kotorrah makeh lastareh amassak rajeh. Se pertama, ebhu kulah selalu disiplin merse'en dhapor sabbhan bhakto. Se kaduwe', ebhu kaula lok bettah sareng kotor ban tak rapi meste selalu e berse'en. Se katellok, cita rasannah ebhu sareng kaada'an roma lakar eperatenaghin ban lok kengeng compok nekah dhalem kaadaan se leccek, akalakrkaran ban akadhi kapal ancor jariyah. Lagguh lastarennah sobbhu, ebhu ampon la amassak sadhajannah sarabhan lagghu, lajuh eberse'en. manabi sore eberse'en sadhaja roma neka. Ebhu lok poron a tegghu'' potrennah manabi ngoros roma. Pokok ebhu oneng sadhajan salera se sae manabi orosan compok ban pikakassah tarotamah dhapor epon.
Se paleng senneng soal nanem kembang otabe tombuwan laenna neng keluargana engko` riya tang Bapak. bhan are biasana nyeram pera`sakale. Panengnga kabnnya`an taneman se kuat ka are. Tang Bapak jhet senneng ka tombuwan, apapole mun e olah dhaddhi kakanan. Misalla ghangan tarnya`. lambe` sabellunna bengko` epateppa` bede anggur, penisilin se ghetahna bisa e angghuy makerreng loka. Bede kiya marongghi ben pao. Tape la panengnga bannya` ghellu kembhang e bengko dhadhina epaspas bhungkana se ja raja. E bengko sateya pera` bede taneman se bede neng pot. Ne` kene`. Mun kembhang bede kamboja, kaktus, eporbia, kembhang desember ben bede pole bannya` lah.
Engkok bisa molaen deri beberempah aktivitas se adiktif neng luaran dissah ben bennyak deri jiah lok pateh bhagus ghebey kita. Tapeh sudoku jiah bedeh neng antarannah se e kecualiaghi. Ghebey pembuka, setiap oreng jiah bisa amaen game; nak kanak, oreng tuah, sapah bhein se andik penglihatan se bhagus. Kebhelikannah deri kesan pertama, sudoku lok merloaghi kemampuan matematika, kecuali kemampuan taoh 10 angka dek adek. Pekkeran dheddhih aktif selama amaen ben adek se ngocak ajiah jhubek ghebey hedeh. Ajiah le secara saintis kebhukteh jhek amaen Sudoku minimal seareh sekalean bisa ngorangen resiko Alzheimer. Selaen jiah sudoku kiah bisa ngorangen resiko demensia.
Alat pamangghangan jhuko` se nyaman sateya ben ta` parlo mok emok ye ngangghuy arang biasana ngangghuy teflon otabe khusus se bisa e sambi kadimma-dimma enga` acara ngalencer bhareng keluarga otabe bulan madu. Tape soal rasa se saongghuna ye gi` korang. Lebbih nyaman mun angghuy bahan alami enga` arang contohna. Arang pas e obbhar ngangghuy apoi bi` ekeppai. pajhet malarat ben muana abe` dhibi` kecco bi` bau arang. Tape ye jhe` salah mun dari rasa ben aromana kobassa ongghu. Sara sakone` ta` masalah, se penting nikmat rasa ben aromana ruwa se aghebey oreng bisa nyimbu li baliyan. Tambe sara proses aghebeyye, biasana tambe nikmat rasa khassa kakaknan.
Razer Edge areya perangkat tegghu'an en maenan adhasar Android se ghi' kaloaran anyar. Perangkat reya egharap epapada bi' smartphone. Razer Edge adhasar Android kalowar dalem video se esaba' bi' PBKreviews. Tape bannya'  se mabhidha perangkat ajiya bi' smartphone. Razer Edge ta' andi' kamera budi.  tape Razer Edge andi' settong kamera se bada neng ada', neng engghir ereng lanjhangnga layar. Ghunana ekaghabay otaba eyangghuy mereng. Baca keya: Razer Edge 5G Handheld Gaming da' kaada'en se ngangghuy 5G, iyya' spesifikasinya Razer ngennalaghi Game Controller iPhone Kishi V2, arghana sajuta'an ban esse kartuna egharap ghabay bundhu'en nanoSIM dan microSD. Perangkat khusus jiya areya ghun amodel Wi-Fi mlolo.
Ta` pera` alat tradisional, alat se canggih bhutoh perawatan kiya. Bede beberapa cara aromat alat olahraga se anyar. Pertama mun bede bagiyan tegghu`an angghuy alkohol mun terro bherseh ben maelang bauna, bisa e semprot misalla. Bauna riya biasana panengnga bannya` pello. Kaduwe` pareksa bagiyan poros otabe as, ye ruwa mun etangale kerreng langsung berri` oli ma` le pagghun bisa ajhalan. Katello` tengghu bahantalan se biasa e angghuy ghebey berka` otabe ajhalan mun begh sara angghuy ajhalan otabe berka` langsung berri` pelumas. Kaempa` tengghu bagiyan lengen se aghebey ngayun, biasana oreng loppa abherse`ena`a, bherse`e ngangghuy pelumas se bentuk pasta. Ye ruwa jhe` loppa aromat bharang larang enga` alat olahraga.
Cora’ mon kake dateng ka Papua. Kake kodhu rassae otaba ngeba le-olle se dari Saghu. Jhajhan Saghu reya andi’ rassa se bannya’ macemma. Ecampor bi’ kenari, kaju manes, kacang tana, ban cengke amerri’ rassa Saghu reya ape-tampe rassana. Maske abak ghali mon ekekke’, jhajhan jiya langsong leddhu’ neng dalemma colo’. Senga’ rote kerreng, jhajhan reya kodhu ekeba mole mon kake dateng ka Papua. Kake paleng la pagghun terro melleya ban abaliya pole ka Papua monla mare ngakan Rote Saghu jiya. arghana ta’ sabarampa keya. Moda mon ghun jhajhan se lakar bannya’ temmona neng Papua jiya. kake kodhu nyoba ban melle ma’le bisa rassae jhajhan se bada neng Papua jiya.
Oreng se ghi' buru amantan biasanah romanah ghi' kosongan. Aruah arapah mon oreng ngado konjhengan biasanah essenah peralatan depor. Abek berre' mon melle kabhi alat depor delem sittong bektoh. Biasanah oreng mele nyecel polanah arghenah se abek larang. Aroyah perlatan depok se paling penting se bisah ebellih kaade'. Kompor gas ariyah ce' pentingah mon terro amassa' ah dhibik. POlanah ade' alternatif lain se lebbhi mode deri andik kompok gas. Se kaduwe, magicom. Magicom maghempang ghebey a tanak nase'. Se katello' set panci ben sutil. Tak osa melle se larang. Cokop melleh se paket olee benyak ben arghenah tak pateh larang, sambih nabong ghebey melle se bhegusen.
Cedera bisa e kategoriaghi dheddhih beberempah macem, bedeh cedera ringan sampe cedera serius. Ghebey upaya delem ngehindarin cedera, sebaikkeh seghilok eng ngelakonen olahraga, lakoen ghellun pemanasen. Ariah fungsinah ghebey ngelenturaghi ben ngerileksaghi otot otabeh tolang. Se pertama jiah bedeh cedera hamstring. Hamstring ajiah otot se ebdeh e pokang begien budih. Cedera riah e tandhein bik rassah nyeri e begien poang se e sebabaghi polanah otot pokang terlalu lessoh, ben korangah pemanasan seghilok eng ngelakonen olahraga. Cedera riah biasanah e alamin bik pemaen bal. Bedeh kiah cedera se e sebabaghi bik bennyak hal, akadik pergelangan sokoh terkilir. Ariah bisa polanah kornag pemanasan otabeh aberkak e permukaan lok ratah.
Lambhak bhakto kellas 1 SMP kulah neka e pakon soro noro' lomba lari polannah gesset sarah manabi a lari ban la ampon kebiasaan. Bhakto re sore jareya kulah neka mangkat ka Stadion ghabay a lari. Biasannah kulah angkat nompa' naksi ruah ghan 3000 ka Bhangkalan kottah, namong biasannah kulah lakar la a biasa lari sampe' lon alon. dhepak neng lon alon jareya kulah a latean ghellun ngangghuy timer jaruah lok dhen bedenan. Lajuh san la olle 15 menetan san la ampon pemanasan kulah biasannah ambu sakejjhik maloros ora' pas marennah nekah lanjut sampek saketar se jaman nekah se aberka'. neka salah settong olahraga neng sennengan kyah tor ghampang, keng coman a lari.
Sempetaghi hedhe ghebey apede. Apede jiah benne keng cuma ghebey noronaghi berrek bhedhen. Pentingah apede jiah ghebey kesehaten lebbi deri jiah. Apede jiah gerak bhedhen ghebey nguataghi otot ben tolang, serta nyehataghi abek. Apede bisa hedeh lakoen dhibik e antaranah akadik aberkak, arenang, asepedaan, otabeh ajhelen cepet. Ben mon apede se e lakonen bik oreng laen jiah misallah akadik amaen bal, bulu tangkis, tenis mejeh, ben ghik bennyak pole. Apah bhein bentok apedenah, ajiah bisa ngaktifaghi kabbhi anggota bhedhen se merrik manfaat secara fisik, mental, ben lanjheng omor. Lok terkecuali manfaat manfaat laen kadik ngebey kolek sehat ben glowing, misallah.
Alaen ceretanah teppak eng amaen. Annisa sang le olle bal basketteh langsung entar dek lapangan absket se teppak jiah neng ghir pengghirreh bedeh nak kanak arapat otabeh alakoh apah, Annisa lok taoh ben lok peduli. Annisa amaen basket kedhibik cek asikkeh. Ajiah memasok bennyak kaleh dek ring. Sampe sittong oreng dheng bedheng mesemmak Annisa ben ngalak bal basketteh. Oreng jiah langsung memasok dek ring ben masok. Annisa se ngejhit pas langsung yap siap nerema'ah bal tapeh basketteh e tegghuk bik oreng ghellek. Oreng ghellek se ternyata ketua OSIS ngocak'en Annisa polanah ngeganggu rapat proker OSIS neng lapangan. Annisa tebhenah adentek sekejjhik agghik male rapatteh mareh keadek.
Manabi ca'en kulah jareya, pan saponapa oreng lakaran lok bisa ghaduwan moslehat manabi terro daddhi pedaghang. Melanah pastenah jareah badha pan saponapan oreng se lok koat mentallah daddhi dhagang se rajeh jareah. Napah pole ghi, pedhagang jyah mon ang kulah resikonnah rajeh namong hasella jughan rajeh kyah jha' melala. Pan bileh neka, ramah kulah toman roghi sampe' poloan jutah. Namong san le mareh dha' neka, kaontongan jareah moncol pole, melanah ramah ghaduwan polongan se sae, ban bannyak jareya ontongah paneka daddhi investasi se rajeh. Daddhi pesse neka a poter lok coman ka settong penghaselan bein, namong bannyak sarah jareya hasella.
Apasa ejhalane bhan bulan Pasa. Sakabbhinna oreng islam dhingla dapa' ka bulan Pasa, areya kodhu otaba wajib apasa. Mon reng bine' biasana bada ta' apasana marghana dateng kotorra. Mon reng lake' ya wajib da' ka oreng se la cokop omor otaba la bhallik. Apasa areya ghun jaga colo' otaba tabu' ma'le ta' ngakan kakanan dari mare tarhem, sampe' maghrib. Monla adan Maghrib amonye, wajib hokomma ka oreng se apasa dhuli ngakan. Mon ngakan, neng hadis, ta' olle nya'-bannya' otaba kennyang ghallu. Ma'le mon abhajang trawi ta' sake' tabu' otaba eberri' sengka ka masjid bi' bhadhanna. Monla sengka', pas ta' olle ghanjharanna abhajang trawi.
Macah riyah kegiaten se sering kita lakonih hampir sabhen areh. Kita macah majalah, koran, buku polanah macah kita bisah taoh bennya' informasi. Tapeh e jheman satiyah, bennya' oreng males macah mala bennya' oreng se ngabai aghi pengumuman otabeh informasi polanah males macah. E era modern satiyah oreng molaeh malas macah polanah informasi bisah e kaolleh kalaben ajhelling otabeh ngedingaghi padahal macah riyah ce' pentingah polanah mon kita ta' taoh macah tantonah bennya' hal se ta' bisah e lakonih bi' kita. Deri macah kita bennya' sarah ngaolle manfaat nga' ningkataghi intelektual, ngaolle pengetahuan odhi', andhi' carah pandang ben pekkeran se luas, bennya' kosakata, ben bennya' taoh informasi se badha e dunnyah.
Mon profesi "food stylist"  la molaeh populer e luar negeri sajheggeh beberapa taon lambe', e Indonesia ghi' sakone' se acabbhur ka dunia riyah. Sajhen pesatteh perkembangnah bisnis e Indonesia delem beberapa taon terakhir, jasanah food stylist sajhen bennya' esareh. Sayangah ghun sakoni' oreng se deddih profesi riyah e Indonesia. Bennya'en proyek se aghebey para food stylist ghimeng naremah orderen. Sakeng bennya'en ben se agelutih profesi riyah ghi' sakoni'. Pengaselnah food stylist fantastis sarah e Indonesia. Tergantung rajenah proyek, 1 video bisah e argeih sampe' ratosen jutah. Kalakoan riyah jhellingnah cokop ghempang, tapeh aslinah padeh butoh tingkat ketelitian kiyah sopajeh hasil foto otabeh video bhegus sarah.
Nino e soro bininah ka pasar melleh tomat. Bininah nino tak abele mon tarnyata bede benyak jenis tomat, bede tomat chery ben bede tomat se biasah e kaghebey sayor. Nino mangkat ka pasar nyambih motor, polanah roma nino moso pasar mak-semmak. Depak ning pasar Nino markir motor ning parkiran pas masok ke delem. Ning delem nino ajhelling benyak oreng se ajhuel cem-macem, engak dheging, sayor, pakan manok, perabot, sembako ben se laennah. Nino pas ambu dhe' sittong toko se ajhuel benyak sayor. Nito atanyah ka se s jhuel mon melleah tomat. So se a jhuel, nino e tanya aghi, melleah tomat apah?. Nino posang polanah bininah tak abele mon tomat bede benyak. Akhirrah nino melle tomat chery se bentuknah nik-kinik
Tang gutteh riyah alakoh neng Malaysia deddhi TKI, tang gutteh riyah pola bedeh mon le segemek taon alakoh neng dhissah, ben rang-rang se mole dek Mdhureh otabe Indonesia kadheng lemak taon sekaleh otabe pettok taon sekaleh. Setiyah riyah tang gutteh preppak'en mole dek Medhureh, ngenep dek romanah ebok'en se ediimmah ajiyah tang embah. Mompong molean engkok entar dek tang gutteh terro amaen ben pola bedeh le-olle gebey engkok. Teppak neng romanah jiyah, tang gutteh teppa'en ngakan lopes, kocak'en lopes jiyah lokmbedeh neng Malaysia, aherrah engkok eyajek ngakan lopes kiyah polanah gellek lakar melleh bennyak. Lopes jiyah melle neng pasar, emelleagih ebok'en tang gutteh.
Terro metoronnah berek bedhe seaman ben sehat? Gempang caranah, bisa a diet kelaben ngakan kormah. Buwe kormah mun e kakan kelaben cara sependher bisa metoron dek berek. mele buwe kormah bisa e kakan ghebey salah settong kakan mun terro ghuk-ghengghuk-ah. Mele kormah polanah kormah jaih e yangghep saa settog kakan sebecek. Selaen jiah kormah andik benyak maanfaat. Sala settong manfaattah bisa ajegeh dek kah kolesterol ben bedeh kandungannah lemak e dellamah. Mangkanah arapah kormah bisa a bentoh metoron berek. Selaen jiah, kormah bisa mededdhi aghi tabuk a rassah kenyang deddhi bisa ngorangin ngakan kakanan selaen Deddhi ayok jhek takok ngakan kormah!
Sadhajana oreng terro Madaddhi Bhakto loangah neka se manfaat. Kadhineka caranah manfaataghin Bhakto Luang seblaen dhari se esebutaghin sabelmah, antara Laen : Molaen ajher mecah buku sa are 15 menet, Ajher skill anyar akadhi bahasa internasional SE lebbhi intensif pole bhaktonnah, Noro' acara seminar ban ajher hal se anyar aghabay bangun relasi sareng Reng Laen, sareng pabecce' Kabiasaan ibadannah ka ajunan. Cara-carah ka' dhinto manabi e lakone ban are otabah sampeyan neka tekun tor ghunongghu. Insyaallah Bakkal badha manfaattah saterossah, Lok Coman ghabay panjennengan dhibik namong badhi Reng Laen jughan. Konci dhalem kasoksesen nekah badha duwa' engghi  ka'dhinto konsisten sareng sabbhar.
Salaen Messi ye engko` a idolaaghi kiya Ronaldo. Mun ronaldo benni paningnga cara amainna e pertandingan bal balan, tape kelomananna se engko` senneng, jarang bede atlet se ce` lomanna ben perhatian ka masyarakat se ekening musibah. Contohnah sampe` nyombhang pesse Rp 27,5 miliar ghebey Palestina. Pesse berempa jeriya coba`. Jeriya bhai mun ebhandhingaghi bi` hartana kabbhi ye pera` sakone`. Tape mun nyombhangnga sajariya ye ce` lebbihna ghebey kabhutowanna rakyat Palestina. Ongghu mun bede 10 oreng atlet se enga` Ronaldo, ta` loppa asokkorra, bhakal ta` kakorangan oreng se ta` bisa ngakan ghebey ngakan. Tambeh loman, malah etambei bi` Pangeran. Sateya bhai Ronaldo la e belli ben klub Al Nassar Arab bi` regghe bajaranna Rp 3,3 triliun sataon. MashaAllah sangar.
Mun entar ka kennengan gym, bede salah settong alat senyamana sapeda pagghun. Sapeda riya eghunaaghi mun oreng ta` minat otabe ta` sempat nompa` sapeda biasa. Lakona ye enga` sapeda biasa pera` nengenneng e kennenganna ta` ajhalan. Nyaman ongghu jhaman sateya oreng ta` parlo nas panas e luar bengko ghebey olahraga, cokop endi alat gym nga`riya la bisa kaluar pello. Tape ye biaya entar ka kennengan gym biasana ye pendhenan lah, etambhang nompa` sapeda biasa. Pera` abe` nyaman ta` parlo medal ben arassa jhalan se ta` nyaman mun e luar ruangan. Manfaatta ye pade bi` nompa` sapeda biasa, latih ora` lengan tangan ben lengan babah soko.
Nase' jhajan sala sittong sala sittong nase' khas Madureh khususseh e Pamekasan. Lambe' kakanan riyah e yedder gu-lagguh bi' oreng eghibeh ngangguy tenong. Nase' riyah sabenderreh para' pade'eh so nase' campor. Tapeh camporan jhuko' se khas se aghebey nase' riyah agheressah bhideh. Tellor ngangguy bumbu kare pote, dheging empal se kerreng, kentang ghuring, dheging ben cengi deddih camporan se otama e nase' jhajan. Maskeh ta' ngangguy ghuleh, nase' riyah andhi' cita rassah se kowat. E tambeih beddenah benni ngangguy pereng tapeh ngangguy deri deun jheteh. Hal riyah aghebey tampilnah nase' jhegung lebbhi raddhin. Argenah kiyah lumayan mode deri argeh 8 ebuh sampe' 15 ebuh tergantung campornah ben porsinah.
Reya bannya' lakar elakone bi' na' kana' ngoda se lakar dhibi'en rowa ghangghu'. Oreng bannya' keya se sukse marghana ghabay usaha kene' tape hasella raja. Mon neng romana andi' cokop kennengngan ban lebar ghabay so' maso'en motor otaba honda, arowa bisa mokka usaha merse'e motor otaba honda. Ajiya ghun nyadia'aghi aeng bannya' ban sellangnga. Sabun ghabay merse'e ban la ellap. Jha' kaloppae keya berri' mennya' se mangernyabhan ka motor otaba honda. Bi lebbi romana e pengghir jhalan. Arowa ceppet pajuna. Polana seteya rowa kan bannya' oreng sengka'an dhing soro merse'e hondana dhibi'. Pada bi' engko' keya dhang kadhang rowa mon merse'e rang bharang haha.
Ta’ ghenna’ mon acaca Betawi ta’ ngeba nyama settong oreng reya. Oreng reya bannya’ ekennal oreng keya dari felem-felem se ekamaen dhibi’en bakto ghi’ andi’ nyaba neng dhunnya. Nyamana Benyamin Sueb. Benyamin areya oreng Betawi asli. Rembi’ neng Batavia, 5 Maret 1939. Matena neng Jakarta, 5 September 1995. Orengnga ekennal bannya’ andi’ lalako se sakabbhinna bisa. Salaen dhaddhi artis neng dhunnya se locom, se biyasa kalowar neng tipi, dhibi’en areya oreng loco. Bisa keya dhaddhi oreng se bisa ngator artis amaen neng felem otaba acara tategghuwan se laen. Banne ghun jiya, Benyamin nyatana bisa dhaddhi penyanyi keya. Kabbhi bada lakar. Engko’ ghi’ engka’ tareppa’en jiya, Benyamin amaen felem Samson. Oreng se paleng kowat neng Betawi, se makala bajing-bajing se aganggu ka maghersarena.
Mon se anyama tase' arowa ka raja. Tase' arowa bada nengke' bada dalem. Mon se dalem, biyasana barna aengnga laenan ban se nengke'. Neng tase', engko' ban kake bhakal ta' tao jha' bada apa. Maske neng dalem aeng se nengke' bhai, engko' ban kake areya ta' tao. Olahraga se ekasennengnge engko' ghi' kana' lakar alangngoy, acebbhung, otaba arennang e tase'. Neng tengnga tase', engko' bhai ta' bangal acebbhung polana tako' bada mondung raja nyeppa' tang bhadhang neng settong bakto. Bada oreng loar, se engko' tegghu neng tipi. Arowa maske ngangghuy klambi ngambang pagghun bahaya ka dhibi'en. Dhing bada aeng dalem, lakar lebur mon ekaghabay cebbhung. Tape ta' lebur keya mon tareppa'en cebbhung pas bada jhuko' mondung raja nyeppa otaba ngekke'  sokona dari baba. La pabannya' kalambhi ngambangnga mon senga' jiya.
Kulah bhakto pertama kaleh a bisnis neka, lakaran la parjuangan ongghu manabi nengale kabada'annah kulah. Lok cokop settong se kulah geressaen namong bannyak sarah. Toman kulah tretan dele aotang ka tretan kulah sakeng lok andhi'eng ban kulah toman roghi sarah bhakto paneka. Lastarennah jyah, sadhajana lakar ka butoh ongghu se nyamannah parjuangan, bhakto neka kulah molaen pertama osaha jyah kellas 3 SMA ban lajuh e patoron sekalean ruah omsettah. San marennah jareah, kulah la kapelengan kadhinapah carah mamelinnah pesse jyah. Lajuh sareng sakobesah neka e parenge cobeh ban kulah cokop adhuweh sareng pabennyak sadekannah ka reng seppo tor reng oreng se butoh. ALhamdulillah rejekkennah nekah lancar bisaos tretan.
Engko' sabbhan segghut nyambi pacar ka Bukit Bruko se bada e Dhisa Bajhang Kecamatan Pakong Kabupaten Pamekasan. Biyasana ngakan campor se bada e baba, moda ban makennyangan tape se Paleng ta' bisa loppa bakto bada Eyattas Brukoh ngadhadhak ojhan maso angen ban kelapbha. Tang pacar tako', aherra bi' engko' enyanyii kabbhi bada ma'le mesem. polana ojhan ta' ghellem ambu aherra bakto ta' pate raja toron dari kennengan ghella' pas mole. Tape patot tang pacar reya tako' polana bteppa' bada ebabana ka'-bhungkaan raja, ba'en paste tao kelap reya segghut merre ka bhungka se raja. sanyatana engko' tako' keya keng polana lake' ya eja-kaja. senga' mon Jar-kalenjar bakto ojhan jha' ngaop ababana ka'-bhungkaan raja ya, tako' ta' ontong bisa angos! hehe.